36 లక్షల మంది మదుపరులకు షాక్‌!
- సెబీ ట్రేడింగ్‌ నిషేధంతో భారీగా ప్రభావం
- 'సర్జికల్‌ స్ట్రైక్‌'తో బోరుమంటున్న 331 కంపెనీల మదుపరులు
- నష్టం లేకుండా బయటకు రాలేని దుస్థితి
నవతెలంగాణ, వాణిజ్య విభాగం: మార్కెట్‌ నియంత్రణ సంస్థ సెబీ 331 కంపెనీల ట్రేడింగ్‌ నిలిపివేయడం ప్రధానంగా చిన్న, రిటైల్‌ మదుపరులపై పెను ప్రభావం చూపింది. సెబీ నిర్ణయంతో దాదాపుగా 36 లక్షల మంది మదుపరుల సొమ్ములు స్టాక్‌ మార్కెట్లలో బ్లాక్‌ అయ్యే పరిస్థితి నెలకొంది. కొన్ని సంస్థల ప్రమోటర్లు చేసిన తప్పులకు.. ఇప్పుడు సామాన్య మదుపరి బలైపోయాడు. కోటీశ్వరులైన బడా బాబులు ఆయా సంస్థలో ద్వారా అక్రమాలకు పాల్పడి సొమ్ము చేసుకుంటున్నప్పుడు మౌనంగా ప్రేక్షక పాత్ర పోషించిన సర్కారు.. ఇప్పుడు ఆయా కంపెనీల స్టాక్‌ బాగా పెరిగిన తరువాత చల్లాగా ట్రేడింగ్‌పై నిషేధం విధించింది. దీంతో అమాయకపు మదుపరుల సొమ్ము స్టాక్‌ మార్కెట్లలో ఇరుక్కొనే పరిస్థితి నెలకొంది. ఆయా కంపెనీల స్టాక్స్‌ను జీఎస్‌ఎం విభాగంలో చేర్చడంతో ఇప్పుడు నష్టం లేకుండా మదుపరులు ఈ స్టాక్స్‌ నుంచి బయటకు రాలేని పరిస్థితులు కనిపిస్తున్నాయి.
187% వరకు పెరిగిన స్టాక్స్‌...
గత ఏడాది కాలంగా నిషేధిత కంపెనీల స్టాక్స్‌ మెరుగైన పని తీరును ప్రదర్శించాయి. ఆయా కంపెనీల స్టాక్స్‌ దాదాపు 187% వరకు పెరిగాయి. కొన్ని రెండింతలు కావడం కూడా కనిపిస్తోంది. దీంతో చాలా మంది మదుపరులు ఆకర్షితులై ఆయా కంపెనీల్లో పెట్టుబడులు పెట్టారని మార్కెట్‌ వర్గాలు చెబతున్నాయి. ఇప్పుడు ఒకేసారి ప్రభుత్వ ఈ కంపెనీల స్టాక్స్‌పై సర్జికల్‌ స్ట్రైక్‌ మాదిరిగా నిషేధం విధించడంతో చిన్న మదుపరుల సొమ్ములు ఈ స్టాక్స్‌లో ఇరుక్కుపోయానయని వారు ఆవేదన వ్యక్తం చేస్తున్నారు. ప్రధాన వ్యూహాత్మక మదుపరులైన రాకేష్‌ ఝన్‌ఝున్‌వాలా, డీఎస్‌పీ బ్లాక్‌రాక్‌, హెచ్‌డీఎఫ్‌సీ మ్యూచువల్‌, రిలయన్స్‌ మ్యూచువల్‌ అండ్‌ యూటీఐ లాంటి బడా సంస్థలు కూడా ట్రేడింగ్‌ నిషేధిత కంపెనీల్లో పెట్టుబడులు పెట్టి ఉన్నాయి. దేశీయ సంస్థకు తోడు విదేశీ సంస్థాగత మదుపరి సంస్థలైన 'గోల్డ్‌మెన్‌ శాక్స్‌', ఫిడిలిటీ, బ్లాక్‌రాక్‌, స్మాల్‌క్యాప్‌ వరల్డ్‌ లాంటి సంస్థలు కూడా ఈ స్టాక్స్‌లో పెట్టుబడులు పెట్టి ఉన్నాయి. సెబీ నిషేధించిన సంస్థలో ముంబయి కేంద్రంగా పని చేస్తున్న ముంబయి మెట్రో-3 ఫేజ్‌ రైల్‌ ప్రాజెక్టు పనులను పొందిన సంస్థ కూడా ఉండడం విశేషం.
శాట్‌ను ఆశ్రయించిన కంపెనీలు..
అనూహ్యంగా మార్కెట్‌ నియంత్రణ సంస్థ సెబీ తమ కంపెనీలపై నిషేధం విధించడాన్ని పలు కంపెనీలు జీర్ణించుకోలేకపోతున్నాయి. దీంతో పలు సంస్థలు సెబీకి వ్యతిరేకంగా 'సెక్యూరిటీస్‌ అప్పిలేట్‌ ట్రైబ్యూనల్‌'ను (శాట్‌) ఆశ్రయించాయి. తమ సంస్థలను సెబీ అనుమానాస్పద డొల్ల కంపెనీల జాబితాలో చేర్చడాన్ని ఆయా సంస్థలు ప్రధానంగా ఆక్షేపించాయి. శాట్‌ను ఆశ్రయించిన సంస్థల్లో జేకుమార్‌ ఇన్‌ఫ్రా ప్రాజెక్స్ట్‌, పార్శ్వనాథ్‌ డెవలపర్స్‌ తదితర సంస్థలు ఉన్నాయి. తమ సంస్థ స్టాక్స్‌ ట్రేడింగ్‌పై విధించిన నిషేధాన్ని తొలగించాలని వీరు ప్రధానంగా డిమాండ్‌ చేస్తున్నట్టుగా సమాచారం. అయితే నియంత్రణ సంస్థ సెబీ మాత్రం తమ నిర్ణయాన్ని బుధవారం మరోమారు సమర్థించుకోవడం విశేషం.
మీ స్నేహితులకు రికమెండ్ చెయ్యండి